google/wiki40b huggingface dataset:
Safran

Safran er et krydder som består av de tørkede arrene fra safrankrokusen (Crocus sativus L.). Dette er et av de mest kostbare krydderne som finnes. Til ett kilo safran kreves minst 70 000 krokuser, eller omtrent 150 000 til 200 000 arr, som må plukkes og renses for hånd. Tidligere var Spania en stor eksportør av safran, men i dag har Iran 95% av verdensmarkedet med en eksport på omkring 180 tonn safran i 2004–2005. Safran høstes i løpet av to intensive uker i månedsskiftet oktober/november. Safran brukes i hovedsak som smakstilsetting i mat, som krydder og i kjemisk prosessindustri.

Historie

«Ingenting forfalskes så meget som safran» skrev Plinius d.e. omkring 70 e. Kr. Slikt fusk ble strengt straffet. Det var gjerne gurkemeie eller saflor man benyttet for å narre folk. Første gang safran nevnes er på sumeriske leirtavler fra 4000 f.Kr. Man tror at safranblomsten kommer fra Asia, men en del historikere tror den kommer fra Hellas.
Safran nevnes også i Det gamle testamente, i Høysangen 4,14: Nardus og safran, kalmus og kanel med alle slags viraktrær, myrra og aloëtrær og alle de beste velluktende urter. Etter Romerrikets fall forsvant safranen fra Europa. Men den vendte tilbake i korsfarertiden, da korsridderne stiftet bekjentskap med det arabiske kjøkken. Til Norge kom safran trolig på 1600-tallet.

Matretter

I Europa benyttes safran nå gjerne i mange matretter, for eksempel den franske fiskesuppen bouillabaisse, den italienske risretten risotto alla milanese og den spanske paella. I Iran blir gjerne risretter forfinet med safran. Til desserter som saffranis og panna cotta gir det en god smak og fin gul farge. Den beste safranen hevdes av noen å være en variant fra Sørfrankrike, Gâtinais-safran, men iransk safran fra Khorasan sies å ha en jevn og høy kvalitet.
Rock 'n' Roll Music

Sporliste

Alle sanger skrevet av Lennon/McCartney om ikke annet angis.
Karl Johans gate (Halden)

Karl Johans gate er ei gate i Halden kommune i Østfold fylke. Gata ligger på nordsida av elva Tista og går fra Repslagergata til den møter Marcus Nilsens gate. Gata ble lagt ut etter at kommunen kjøpte Bockrammløkka i 1917.
Gata er oppkalt etter kong Karl III Johan.
Channelview gasskraftverk

Channelview gasskraftverk er et varmekraftverk i Harris County, i delstaten Texas i det sørlige USA. Anlegget har en installert produksjonskapasitet på 863 MW fordelt på 5 turbiner, på inntil 145 – 192 MW hver. Operatør er energiselskapet GIM Channelview LLC. 
Kraftverket stod ferdig utbygd i 2002. Anlegget har kogenerasjon på alle turbiner. Brenselkilden er naturgass.
Primera División 1991–1992

Primera División 1991–92 var den 61. sesongen i spansk fotball siden ligaen ble innført. Sesongen ble innledet 31. august 1991 og avsluttet 7. juni 1992. Manolo fra Atlético Madrid ble toppscorer med 27 ligamål. Barcelona vant sin 12. ligatittel denne sesongen.
Nyssocuneus

Utseende

En middelsstor, kraftig, brokete trebukk. Antennene er rødlige, lange og tynne. Kroppen er mørkbrun med gule flekker. Pronotum er avrundet trapesformet, dekkvingene avsmalnende bakover.

Utbredelse

Arten lever i det østlige Brasil.
Daišan

Liv og virke

Nurhaci ga Daišan kommandoen over det rene røde banner innenfor hans åtte banner-system, og senere fikk han også kontrollen over det innrammede røde banner, og han kommanderte disse to bannerne til slutten av Huang Taijis regjeringstid. De røde bannerne tilhørte de lavere fem bannerne. Daišan kunne snakke tolv språk flytende, og kom til å spile en viktig rolle i mandsjuinvasjonen av Kina.
Da faren døde etter å ha blitt såret i slaget ved Ningyuan i 1626 var han Nurhacis eldste gjenlevende sønn (Cuyen hadde dødd i 1618), men han sa fra seg tronen til Nurhacis åttende sønn Huang Taiji, som så ble mandsjuenes nye keiser. Han ble utnevnt til Prins Li av den første klasse (Hošoi Doronggo Cin Wang; 和碩禮親王).
Schering-Plough

Schering-Plough Corporation, opprinnelig Schering Corporation, var et amerikansk farmasøytisk selskap. Det var opprinnelig et datterselskap av Schering AG, men ble et selvstendig selskap under første verdenskrig. I 1971 fusjonerte Schering Corporation med Plough, og ble da Schering-Plough. Schering-Plough ble kjøpt opp av Merck & Co. (kjent som MSD utenfor USA og Canada) i 2009, og det fusjonerte selskapet fikk navnet Merck & Co.
Rolf J. Widerøe

SKUP-prisen

Widerøe har fått SKUP-prisen flere ganger. I 2001 fikk han SKUP-diplom for sine avsløringer om polititysteren som påtalemyndigheten har latt slippe straffeforfølgelse for blant annet væpnet ran og besittelse av heroin. I 2004 fikk han den sammen med Tor Strand for å ha avdekket kriminelle forhold i forbindelse med Lucia-stiftelsen i 2003.  I 2003 dekket han også en sak for VG om at norsk-kenyaneren Koigi wa Wamwere hevet uføretrygd fra Norge samtidig som han var heltidspolitiker i Kenya.
Toppjakt

Toppjakt er jakt på skogsfugl, først og fremst storfugl og orrfugl som beiter i tretoppene, med rifle. Toppjakt bedrives helst om vinteren og ofte på ski, når det er snø. Snøen tvinger fuglene opp i trærne på søken etter mat. Toppjakt kan også med fordel drives med treskjellende hunder.
Toppjakt var en stund forbudt i Norge, men har lange tradisjoner i Norge og i våre naboland, Sverige og Finland. Fra 1993 ble jaktformen også tillatt igjen i Norge. Det har blitt fremført kritikk mot toppjakt som går ut på at skogsfugljakt med rifle beskatter stammen for hardt, men dette skyldes i stor grad en sammenblanding med bruk av rifle mot fugler i parringstiden som var tillatt i gamle dager. I dag er toppjakt underlagt de samme jakttider som øvrig jakt. Etter at toppjakten ble tillatt igjen har det også dukket opp noen påstander om at jakten ikke skulle være sikker nok med tanke på sikker bakgrunn. Dette er fordommer det ikke finnes dokumenterbare årsaker til.
Agelmund

Agelmund (Agilmundo, Agelmundo, Algemundi, Algemundus) var konge av langobardene i slutten av fjerde og tidlig femte århundre. Agilmondo er den første i den langobardiske kongerekka som regnes som en historisk person, etter de mytiske brødrene Ibor og Aion som omtales i de tidlige langobardiske historieskrifter.  
De eldste kildene til langobardenes eldste historie er Origo gentis Langobardorum fra ca 650 og Paulus Diaconus’ Historia Langobardorum (Langobardenes historie) fra ca 790. Ut fra disse kan man slutte at Agilmondo ble konge på slutten av det fjerde århundre, da hans folk bosatte seg i Noricum (i dagens Østerrike) etter en flere hundre år gammel migrasjon fra Nordtyskland og kanskje også fra Skandinavia. Han regjerte ifølge Paulus Diaconus i trettitre år. Han nedstammet fra Gungingerne el. Gugingi-slekten som var en fornem langobardisk slekt, og han var ifølge myten sønn av kong Aion som var en av de to brødrene som ble valgt til konger da langobardene startet sin vandring fra sitt fedreland.
Ut fra kildene antas det at Agilmondo førte langobardene i kamp mot hunerne som Paulus kaller «Vulgarer» (Bulgarere), og det gjengis også en fortelling om et sammenstøt med amasoner. Agilmondo skal ha blitt drept i sammenstøtet med hunerne, og hans datter skal ha blitt tatt til fange og bortført.
Etter hans død skal langobardene ha valgt hans fostersønn Lamissio til ny konge. Han egget til ny kamp og slo hunerne i et slag der de fikk hevnet tapet av Agilmondo.
Sandaler

Sandaler er en type åpent fottøy som består av en fast, oftest flat såle fastspent til foten med remmer på ulike måter. Det kan også være lette sko med åpent, gjennombrutt og luftig overlær.  
Fordi sandaler gir bedre lufting for foten og tærne, brukes de i utstrakt grad i varme deler av verden, men også i varme årstider andre steder. Sandaler kan benyttes av kvinner og menn, barn og voksne. De kan også brukes som luftige innesko og for å unngå eller behandle fotsopp.

Historikk

Sandaler med såler og remmer er sammen med myke, sokkeliknende skinnsko blant de eldste typene fottøy en kjenner til. Bildegalleriet viser sandaler av ulike typer flettverk, av skinn og lær og med tresåle.
Ordet sandal har kommet til norsk og dansk fra tysk som har det fra det latinske sandalium, som igjen har hentet ordet fra gresk der det har asiatisk opprinnelse. 
Flippflopper, også kalt kjippkjapper og slippers, er en type enkle sandaler som bare er festet til foten med en y-formet reim mellom og over tærne. Slippers har tradisjonelt vært brukt som strand- eller badesko, men har også blitt et sommerlig moteplagg.
Engelbrecht Hesselberg

Liv

Han var sønn av lensmannen i Norderhov Engebret Engebretsen Hesselberg og Inger Christoffersdatter. I 1751 ble han cand. jur. og i 1755 ble han utnevnt til byskriver i den danske kolonien St. Croix. Fra 1757 var han byfogd og byskriver i Christiansted på St. Croix.
I 1760 ble det avslørt at han hadde tatt urimelige rettsgebyrer av en skipskaptein. Han ble dømt til bøter og til å tilbakebetale gebyrene, men ble ikke avsatt. Først i 1770 ble han avskjediget og utnevnt til generalkrigskommissær.
Hesselberg utga den juridiske læreboken Juridisk Collegium (1753), som i mange år ble brukt som lærebok i dansk og norsk rett. En ny utgave ble utgitt av Jens Bing Dons i 1763. Frederik Theodor Hurtigkarls lærebok (1813–20) var skrevet etter mønster av Hesselbergs.
Alene hjemme 2, Forlatt i New York

Handling

Handlingen er lagt to år etter den første filmen, mens familien McCallister igjen er på juleferie. Kevin klarer ikke å henge på resten av familien på flyplassen i Chicago som løper for å rekke flyet til feriemålet Miami i Florida. Han havner på feil fly som går til New York.
Da Kevin tar inn på hotell og betaler med farens kredittkort blir hotelldirektøren mistenkelig, og finner ut at faren har meldt kortet stjålet. I mellomtiden avslører Kevin at de to skurkene fra den forrige filmen er i ferd med å rane en lekebutikk, og han lurer dem til å følge etter seg til onkelens hus, som for tiden er under renovering. I onkelens hus setter Kevin opp en rekke utspekulerte feller, men etter hvert greier de to å ta Kevin til fange. En hjemløs kvinne i parken kaster fuglefrø på de to skurkene, slik at de blir overfalt av en rekke duer, og Kevin rekker å stikke av. Politiet ankommer og tar skurkene til fange, og Kevins familie kommer til New York for å hente sønnen sin.

Anmeldelser

Filmen fikk negativ kritikk da den ble utgitt på kino. Ifølge Rotten Tomatoes er 24 % av 25 anmeldelser positive. Filmkritikeren Roger Ebert klagde på filmens bruk av «tegneserievold».
J. R. Whiting kullkraftverk

J. R. Whiting kullkraftverk  er et kullkraftverk ved Eriesjøen i delstaten Michigan i det østlig-sentrale USA. Det har en installert produksjonskapasitet på 325 MW, fordelt på 3 blokker / turbiner. Operatør er CMS Generation Co.
Anlegget ble bygget ut i årene 1950–1953. Brenselkilden er bitumenøst kull.
Pseudoxenicotela

Levevis

Disse billene har larver som lever i død ved av løvtrær, ofte like under barken.

Utbredelse

Arten er bare kjent fra Ghana.
Steinvik lager

Steinvik lager var et militært ammunisjonslager i Stjørdal kommune i Trøndelag. Anlegget lå ved Hammer (Håmmår) og Sve (Svea) på Skatval. Det 146 dekar store området ble konfiskert av den tyske okkupasjonsmakten under den andre verdenskrig. Våren 1941 begynte tyskerne å bygge lagerets 27 bunkere, som var forsyningbase for Dora i Trondheim. Det ble anlagt en smalsporet jernbane fra Steinvik lager til Langstein kai. Etter krigen overtok Forsvaret anlegget i 1948. Lageret ble nedlagt i 2000 og solgt til offshorerederiet Taubåtkompaniet (senere BOA Offshore) i 2003. I 2009 ble området solgt til Direktoratet for naturforvaltning og forvaltet av Stjørdal kommune, og åpnet i 2013 som Håmmårsbukta friluftsområde. Bunkerne benyttes til sivile formål.
Vung Tau

Vung Tau er en by i den administrative region Dong Nam Bo i det sørlige Vietnam. Byen hadde i 2016 327 000 innbyggere. Vung Tau ligger ytterst på en halvøy mellom Sør-Kina-havet og utløpet til Saigonelven. Den er et populært utfartssted særlig for helgeturister fra Ho Chi Minh-byen, og det går hydrofoilbåter mellom byene hver time. Vung Tau kan skilte med utsøkt sjømat, tre strender og to små fjelltopper, hvorav den sørligste toppen er bekledd med en Kristusstatue lik den i Rio de Janeiro. Statuen ble reist i 1975 og er, iallfall ifølge lokale myndigheter, en taktisk meter høyere enn Brasils stolthet.
Like utenfor Vung Tau ligger Dong Xuyen Industrial Park som er en industripark hvor blant annet delvis norske Vard Group (tidligere STX Europe og Aker Yards) har verft.
Gullhaug (Bærum)

Gullhaug er et sted på Bærums Verk. På Gullhaug ligger Gullhaug Skole . Man finner også her Gullhaug Bo og Behandlingssenter.
Gullhaug er også endeholdeplass for Ruters busslinjer 143 (Bærums Verk – Oslo Bussterminal) og rushtidslinjen 144 (Hammersborggata Ekspress – Bærums Verk Ekspress).
På Gullhaug finnes Eineåsen Skianlegg som er et løypenettverk drevet på frivillig basis av Bærums Verk IF.
Den serbisk-ortodokse kirke

Den serbisk-ortodokse kirke (serbisk: Српска Православна Црква / Srpska Pravoslavna Crkva) er den nationale kirke i Serbia.  Kirken tilhører de autokefale ortodokse kirker og er verdens nest eldste slavisk-ortodokse kirke. Den ledes av det serbiske patriarkat samt synoden i Beograd. 
Patriarken er leder av den serbisk-ortodokse kirke. Han er også erkebiskop av Peć og (metropolitt) av Beograd og Karlovci. Hans fulle tittel er Hans Hellighet erkebiskop av Peć, metropolitt av Beograd og Karlovci, serbisk patriark. Dagens patriark er Irinej fra 22. januar 2010.
Idet mange serbere er emigrert til utlandet, har kirken en rekke trossamfunn over hele verden. Grunnlegger av Den serbisk-ortodokse kirke regnes for å være Sankt Sava.
Jun Amano

Landslaget

Jun Amano spilte én landskamp for Japan‎s herrelandslag.
Peace at Last

Peace at Last er et musikkalbum av a1-medlemmet Mark Read, utgitt i 2009.
Behrn Arena

Historie

Örebro SK ble den første eliteklubben  som spilte på kunstgress, da Behrn Arena fikk det underlaget samtidig med ombygningen av den nordre tribunen. Arenaen fikk i 2007 en helt ny ståplatsstribune på den vestre siden. Den gamle tretribunen har blitt erstattet av en moderne tribune som inneholder restauranter og kontorer.
Bounds Green

Historie

Stedsnavnet var først dokumentert som Le Boundes og er antagelig avledet fra en John Le Bounde som eide land her på 1300-tallet. Bounds Green forble en liten grend med gårdsbruk fram til slutten av 1800-tallet med noen få små hus, en kro og et teglverk. Forstadshus begynte å dukke opp og spredte seg utover fra Wood Green, og Bounds Green fikk barne- og ungdomsskoler i 1895. Elektrisk trikk begynte i 1906. I oktober 1940 drepte en bombe fra Luftwaffe 17 mennesker som hadde søkt ly i tunnelen ved Bounds Green stasjon og ytterligere fire andre som ble drept i sine hjem rett ved.
Xysticus audax

Utbredelse

Xysticus audax finnes i hele palearktis. Den finnes i Norge, nord til Midt-Norge.

Utseende

Xysticus audax er lyst eller litt mørkere brun eller rødbrun, med lysere eller mørkere flekker. Den ligner mye på den vanlige Xysticus cristatus. Som voksne (imago) er hunnen mellom 6 og 7 mm, mens hannen er 5 mm lange (kroppens lengde). Hannen er mørkere og har større kontraster i fargene enn hunnen.
Mange av artene i slekten Xysticus er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
Långsele

Långsele er et tettsted i Sollefteå kommune i Västernorrlands län i landskapet Ångermanland i Sverige. I 2010 hadde tettstedet 1 584 innbyggere. Långsele ligger cirka tretten kilometer vest for Sollefteå.
Norwich Union

Norwich Union er et forsikringsselskap i Storbritannia. De er de største innenfor livsforsikring i landet i tillegg til en stærk posisjon innenfor bil- og båtforsikring. Norwich Union er en del av Aviva-gruppen, og ble laget av en fusjon mellom Norwich Union og CGU plc i 2000. Aviva fremstår fortsatt i Storbritannia som Norwich Union. Norwich Union er nå den største sponsoren av UK Athletics og Norwich City F.C..
Den 29. april 2008 meldte Aviva at navnet Norwich Union ville forsvinne i over en toårs-periode, på grunnlag av ett merke, Aviva, ville gi et mer «globalt inntrykk».
Primal Fear

Primal Fear er et tysk power metal-band, opprettet i 1997.
Bø (Nordland)

Natur og geografi

Bø kommune dekkes om lag 70% av gammelt arkeisk grunnfjell av inntil 2 500 millioner års alder, bestående for det meste av båndgneis og migmatitt. Mange av formasjonene har fått senere forkastninger og strekk. Mellom grunnfjellsstrukturene finner vi i Malnes-traktene også mindre innslag av paleo-proterozoisk glimmergneis som er 1 870 – 1 770 millioner år gammel, men kanskje inntil 2 100 millioner år. Disse strukturene består også av grafittskifer og marmor, med innslag av jern, kvarts og mørk brungul feltspat. Det er også innslag av amfibolitt på øyene helt i nord, samt gabbro, dioritt og anortositt på nesten hele Malneset, begge inntil 2 500 millioner år gamle men ofte atskillig yngre.
I sør består kommunen av paleo-proterozoisk grunnfjell fra 1 870 – 1 790 millioner år før vår tid. Dypbergartene størknet raskt, i løpet av de 10 millioner årene fram til 1 790 millioner år siden. Massene stammer fra mantelen, og magmaen strømmet oppover og blandet seg delvis med arkeisk grunnfjell, og størknet allerede ganske dypt nede i jordskorpa. De vanligste bergartene i denne strukturen er mangeritt og charnoctitt, for eksempel nord for Raftsundet. 
I havet utenfor Vesterålen er derimot grunnfjellet på havbunnen dekket av yngre sedimenter.

Kommunevåpen

Kommunens våpen, «I svart en halv sølv båt med mast og råseil», er tenkt å illustrere den halve båten til draugen. I Bø finnes det en rekke sagn og eventyrfortellinger om Draugen. Den 7. august 1987 ble kommunevåpenet vedtatt i statsråd.

Kultur

Forfatteren Regine Normann var fra Bø, likesom komponisten Ketil Vea som i 2005 bidro med bestillingsverk til de årlige Reginedagan i Normanns minne. Kommunen er deltaker i Skulpturlandskap Nordland med skulpturen Mannen fra havet.

Tusenårssted

Bø har tre tusenårssteder, og det er skoleområdene på de tre barneskolene i kommunen. De er forskjønnet med bruk av nærmiljømidler og midlene kommunen mottok fra «Norge 2000». Kommunen er pr. september 2005 ikke helt i mål med dette arbeidet. 
I tillegg har kommunen et symbolsk tusenårssted som er er fiskebanken Jennegga utenfor Hovden i Bø. Dette stedet ble også valgt av Vesterålen kulturutvalg som sitt symbolske tusenårssted for Vesterålen. I 6 år, siden starten høsten 1999, har Golfstrømmen blitt hyllet i et stort kulturløft i regionen samt i Lødingen. Golfstrømmen stryker forbi like ved Jennegga og egga der er også en kjent fiskebanke for alle som fisker langs kysten.
19:30

Konsept og mottakelse

19:30 var et aktualitet- og debattprogram som tok mål av seg på å være yngre og friskere enn tilsvarende programmer på NRK og TV 2. Det var også ment å være et ledd i en strategi og et ønske om å styrke kanalens nyhetsatsing, samt være et vindu hvor de kunne ta for seg dagens debattemaer.
Til tross for heftig markedsføring opplevde programmet raskt en kraftig seerflukt. Programmet ble derfor tatt av skjermen i april samme år etter å ha gått 10 uker. TVNorge skrev kontrakt med produksjonsselskapet MTV Mastiff om kjøp av 96 programmer. Bare 40 ble sendt før programmet ble fjernet. Ifølge VG hadde til da ingen egenproduksjon noensinne gått så dårlig på TVNorge. TVNorges programdirektør Eivind Landsverk mente seg fornøyd med innholdet i sendingene og programlederen, men konstaterte samtidig at TVNorge-seerne ikke ville ha den typen programmer ennå.

Seertall

Premieren ble sett av 100 000, men seertallene falt raskt til et gjennomsnitt på 56 000 de første ukene. I februar og mars lå seertallene flere ganger så lavt som 26 000. TVNorge hadde som mål at 19.30 skulle stabilisere seg på minst 100 000 seere, men programmet greide etter premieren kun å oppnå 74 000 på det meste – og 25 000 på det verste.
De lave seertallene førte til at radioduoen Are & Odin i NRKs P3 startet en støtteaksjon for programlederen i håp om å øke seertallene for sin tidligere kollega. I flere programmer kjørte de egne trailere, hvor de oppfordrer lytterne til å skru på TVNorge på hverdager for å se 19.30. «Petreduoen» begrunnet sin aksjon med at de ville se hvor stor påvirkningskraft de egentlig har på sine lyttere. De ville også vise sin protest mot det de mente var lite storsinn og medmenneskelighet kanalene imellom. «De ferskeste lyttertallene viste at vi hadde rundt 110 000 lyttere. Hvis halvparten av disse lar seg overbevise til å se "19.30", så vil Tynning-Bergestuen komme opp i 100 000 seere. Det er litt for å hjelpe ham, men også for å sjekke vår egen påvirkningsevne».

Anmelderne

Dagbladets anmelder gav programmet terningkast to og skrev følgende kommentar: «Vi tror neppe Tynning-Bergestuens «19.30» overlever så lenge, men debuten var tross alt i Norge, landet uten særlig store egne hendelsesnyheter på en vanlig mandag i februar».

Kontroversielt innslag

I midten av mars viste programmet usladdede bilder av munnsex fra en hardpornofilm. Bakgrunnen for innslaget kom i forbindelse med en studiodebatt om hva som skulle tillates av pornograf i Norge. Programlederen viste derfor både eksempler på lovlig og ulovlig pornografi. Det ble like etter spekulert i at Bergstuen viste klippene for å skape blest rundt sitt program på grunn av de lave seertallene, men dette ble avvist av programlederen selv. Organisasjonen Familie & Medier klagde det pornografiske innslaget inn for Statens Medieforvaltning da de mente det var ulovlig å vise.
Fylkesvei 463 (Akershus)

Fylkesvei 463 (Fv463) i Akershus gikk mellom Henniskogen og Ormstad i Ullensaker kommune. Veien var 1,7 km lang.
2019 ble veien del av fylkesvei 1564.
Hekinan kraftverk

Hekinan kraftverk er et varmekraftverk i Japan. Installert produksjonseffekt er 4100 MW. Operatør er Chubu Electric Power Co Ltd.
Anlegget ble utbygd omkring årene 1995–2000. Brenselkilden er kull.
Flatey i Skjálfandi

Flatey (Flatøy på norsk) er ei øy i bukta Skjálfandi nord på Island. Øya ligger om lag 8,7 km fra Húsavík. Det høyeste punktet på øya ligger bare 20 meter over havet, noe som har gitt øya sitt navn. Den er 2,5 km lang og 1,7 km bred, og er den femte største øya rundt Island.
Folketallet på Flatey nådde en topp i 1942 da det bodde 120 mennesker på øya. Da andre tettsteder og byer begynte å vokse, klarte ikke flatey å konkurrere med dem, og folk begynte å flytte fra øya. I 1967 var det ingen innbyggere igjen.I dag kommer islendingene stort sett til Flatey om sommeren, og mange turister besøker øya.
Skjálfandi er en god fiskeplass, spesielt etter torsk og rognkjeks. Jordsmonnet er godt, så innbyggerne drev med både fiske og jordbruk. Alle hus hadde ei melkeku, noen sauer og høner.
Det er bare få bygninger på øya. Den viktigste er skolehuset som ble bygd i 1929, ei gammel kirke som ble stengt i 1884, et fyr fra 1913, som ble gjenoppbygd i 1963 og en radiotelegraf fra 1931. Den gamle kirka ble erstattet av en ny i 1960. Den nye kirka ble flyttet fra Brettingsstaðir i Flateyjardalur og bygd opp igjen her.
Det rike fuglelivet trekker til seg mange turister. Av de 37 fugleartene på Island kan man finne 30 på Flatey i hekkesesongen, blant annet lundefugl, terne, småspove og heilo.